Document ID: 31988R2720

*****
ΚΑΝΟΝΙΣΜΟΣ (ΕΟΚ) αριθ. 2720/88 ΤΗΣ ΕΠΙΤΡΟΠΗΣ
της 31ης Αυγούστου 1988
για τον καθορισμό των τιμών αγοράς και των ενισχύσεων καθώς και ορισμένων άλλων στοιχείων που εφαρμόζονται για την περίοδο εμπορίας 1988/89 στα μέτρα παρέμβασης στον αμπελοοινικό τομέα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας,
τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 για την κοινή οργάνωση της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 2253/88 (2), και ιδίως το άρθρο 35 παράγραφος 8, το άρθρο 36 παράγραφος 6, το άρθρο 38 παράγραφος 5, το άρθρο 41 παράγραφος 10, το άρθρο 42 παράγραφος 6, το άρθρο 44, το άρθρο 45 παράγραφος 9 και το άρθρο 46 παράγραφος 5,
Εκτιμώντας:
ότι ο κανονισμός (ΕΟΚ) αριθ. 2254/88 του Συμβουλίου (3) καθόρισε τις τιμές προσανατολισμού στον τομέα του οίνου για την περίοδο εμπορίας 1988/89· ότι πρέπει ως εκ τούτου να καθορισθούν σε αυτήν τη βάση οι τιμές, οι ενισχύσεις και τα άλλα ποσά για διάφορα μέτρα παρέμβασης που θα θεσπισθούν γι' αυτήν την περίοδο εμπορίας·
ότι οι τιμές αγοράς των υποπροϊόντων της οινοποίησης και των οίνων που παραδίδονται στις διάφορες αποστάξεις καθορίζονται σύμφωνα με ένα ποσοστό της τιμής προσανατολισμού· ότι είναι αναγκαίο για τον οίνο που λαμβάνεται από σταφύλια τα οποία παράγονται στην Ισπανία να καθορισθεί η τιμή λαμβανομένου υπόψη του επιπέδου των τιμών προσανατολισμού σε αυτό το κράτος μέλος· ότι, δυνάμει των διατάξεων του άρθρου 122 της πράξης προσχώρησης, το ποσοστό αυτό είναι ίσο, για την περίοδο εμπορίας 1988/89, με το 78 % στην Ισπανία για τον οίνο που παραδίδεται στην απόσταξη, η οποία προβλέπεται στο άρθρο 41 του κανονισμού (ΕΟΚ) αριθ. 822/87·
ότι οι οινοπνευματοποιοί μπορούν, σύμφωνα με το άρθρο 35 παράγραφος 6 και το άρθρο 36 παράγραφος 4 του κανονισμού (ΕΟΚ) αριθ. 822/87, είτε να επωφεληθούν από ενίσχυση για το προς απόσταξη προϊόν είτε να παραδόσουν στον οργανισμό παρέμβασης το προϊόν που λαμβάνεται από την απόσταξη· ότι το ποσό της ενίσχυσης πρέπει να καθορισθεί με βάση τα κριτήρια που προβλέπονται στο άρθρο 16 του κανονισμού (ΕΟΚ) αριθ. 2179/83 του Συμβουλίου (4), όπως τροποποιήθηκε τελευταία από τον κανονισμό (ΕΟΚ) αριθ. 2505/88 (5)· ότι, δεδομένου ότι η τιμή αγοράς που καθορίζεται για την Ισπανία είναι κατώτερη από την τιμή αγοράς που καθορίζεται για την Κοινότητα των Δέκα, πρέπει να προσαρμοσθεί αναλόγως το ποσό των ενισχύσεων σ' αυτό το κράτος μέλος·
ότι η τιμή του οίνου που αποστάζεται στο πλαίσιο των άρθρων 38, 41 και 42 του κανονισμού (ΕΟΚ) αριθ. 822/87 δεν επιτρέπει να διατεθούν κανονικά στο εμπόριο με τους όρους της αγοράς τα προϊόντα που λαμβάνονται από την απόσταξη· ότι είναι συνεπώς αναγκαίο να προβλεφθεί μια ενίσχυση, της οποίας το ποσό καθορίζεται με βάση τα κριτήρια που προβλέπονται στο άρθρο 8 του κανονισμού (ΕΟΚ) αριθ. 2179/83 λαμβανομένης επίσης υπόψη της παρούσας αβεβαιότητας των τιμών στην αγορά των προϊόντων της απόσταξης·
ότι ορισμένοι οίνοι που παραδίδονται σε μια από τις αποστάξεις μπορούν να μεταποιηθούν σε αλκοολομένους οίνους· ότι θα πρέπει κατά συνέπεια να προσαρμοσθούν τα ποσά που εφαρμόζονται στις αποστάξεις σύμφωνα με τους κανόνες που προβλέπονται στο άρθρο 26 του κανονισμού (ΕΟΚ) αριθ. 2179/83·
ότι το ποσό της ενίσχυσης για τη χρησιμοποίηση στην οινοποίηση συμπυκνωμένων γλεύκων σταφυλιών και ανακαθαρισμένων συμπυκνωμένων γλεύκων σταφυλιών, η οποία προβλέπεται στο άρθρο 45 παράγραφος 1 του κανονισμού (ΕΟΚ) αριθ. 822/87, πρέπει να καθορισθεί λαμβανομένης υπόψη της διαφοράς μεταξύ των δαπανών του εμπλουτισμού που λαμβάνεται από τα συμπυκνωμένα γλεύκη σταφυλών, από τα ανακαθαρισμένα συμπυκνωμένα γλεύκη σταφυλιών και από τη ζαχαρόζη· ότι τα στοιχεία που έχει στη διάθεσή της η Επιτροπή οδηγούν στη διαφοροποίηση του ποσού της ενίσχυσης ανάλογα με το προϊόν που χρησιμοποιείται για τον εμπλουτισμό·
ότι το ποσό της ενίσχυσης για τη χρησιμοποίηση συμπυκνωμένων γλεύκων σταφυλιών στις ζωοτροφές η οποία προβλέπεται στο άρθρο 45 παράγραφος 4 του κανονισμού (ΕΟΚ) αριθ. 822/87 δεν μπορεί να είναι μεγαλύτερο από το ποσό που χορηγείται στο πλαίσιο της απόσταξης η οποία προβλέπεται στο άρθρο 38 του εν λόγω κανονισμού· ότι για την πρώτη περίοδο εφαρμογής πρέπει να θεσπισθεί το ποσό της ενίσχυσης σε αυτό το επίπεδο και να καθορισθεί η μέγιστη επιλέξιμη ποσότητα για την ενίσχυση στο ένα τρίτο της συνολικής ποσότητας που προβλέπεται για τις τρεις περιόδους εμπορίας για να μπορεί να εκτιμηθούν οι επιπτώσεις αυτού του καθεστώτος·
ότι το άρθρο 46 παράγραφος 3 του κανονισμού (ΕΟΚ) αριθ. 822/87 προσδιόρισε τα κριτήρια καθορισμού των ποσών των ενισχύσεων που προβλέπονται στο εν λόγω άρθρο· ότι, όσον αφορά την ενίσχυση για τη χρησιμοποίηση σταφυλιών, γλεύκων σταφυλιών και συμπυκνωμένων γλεύκων σταφυλιών με σκοπό την παρασκευή χυμού σταφυλιών, η παράγραφος 4 του ίδιου άρθρου ορίζει ότι ένα μέρος της ενίσχυσης προορίζεται για την οργάνωση διαφημιστικών εκστρατειών για την προώθηση της κατανάλωσης χυμών σταφυλιών και ότι, για το σκοπό αυτό, το ποσό της ενίσχυσης μπορεί να προσαυξάνεται· ότι, λαμβανομένων υπόψη των κριτηρίων που ισχύουν και της αναγκαιότητας χρηματοδότησης αυτών των διαφημιστικών εκστρατειών, πρέπει να καθορισθεί το ποσό της ενίσχυσης σε επίπεδο τέτοιο που
να επιτρέπει την εξασφάλιση μέσων επαρκών για την αποτελεσματική προώθηση του προϊόντος· ότι στην Ισπανία το επίπεδο των αντιστοίχων τιμών είναι διαφορετικό απ' αυτό που διαπιστώθηκε στην Κοινότητα των Δέκα· ότι πρέπει κατά συνέπεια, σύμφωνα με το άρθρο 128 της πράξης προσχώρησης, κατά τον καθορισμό του ποσού της ενίσχυσης που εφαρμόζεται στην Ισπανία, να ληφθούν υπόψη αυτές οι διαφορές·
ότι η μείωση της τιμής αγοράς των οίνων προβλέπεται στο άρθρο 44 του κανονισμού (ΕΟΚ) αριθ. 822/87 είναι συνάρτηση του μέσου όρου της αύξησης του φυσικού αλκοομετρικού τίτλου σε κάθε αμπελουργική περιοχή· ότι η πείρα δείχνει ότι η αύξηση αυτή αντιστοιχεί κατά μέσο όρο στο μισό της μέγιστης επιτρεπόμενης αύξησης· ότι η μείωση της τιμής αγοράς πρέπει ως εκ τούτου να αντιστοιχεί στο ποσοστό του προστιθέμενου αλκοομετρικού τίτλου σε σχέση με τον αλκοομετρικό τίτλο του κρασιού που παραδίδεται στην απόσταξη·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός καθορίζει τις τιμές αγοράς, τις ενισχύσεις καθώς και ορισμένα άλλα ποσά που εφαρμόζονται για την περίοδο 1988/89 στα μέτρα παρέμβασης στον αμπελοοινικό τομέα. Όσον αφορά τα μέτρα που προβλέπονται στα άρθρα 38, 41 και 42 του κανονισμού (ΕΟΚ) αριθ. 822/87, τα ποσά αυτά καθορίζονται με την επιφύλαξη μεταγενέστερης απόφασης για την ενεργοποίηση αυτών των μέτρων.
Άρθρο 2
Οι τιμές αγοράς των προϊόντων και των οίνων που παραδίδονται κατά τη διάρκεια της περιόδου 1988/89 στις υποχρεωτικές αποστάξεις που προβλέπονται στα άρθρα 35 και 36 του κανονισμού (ΕΟΚ) αριθ. 822/87 καθώς και για τα ίδια αυτά προϊόντα:
- οι ενισχύσεις, στους οινοπνευματοποιούς,
- οι ενισχύσεις στους μεταποιητές αλκοολομένου οίνου,
- οι τιμές αγοράς της αποκτηθείσας αλκοόλης που παραδίδεται σε έναν οργανισμό παρέμβασης,
- η συμμετοχή του Ευρωπαϊκού Γεωργικού Ταμείου Προσανατολισμού και Εγγυήσεων στην επιβάρυνση αυτής της αλκοόλης,
περιλαμβάνονται αντίστοιχα στα παραρτήματα Ι και ΙΙ.
Άρθρο 3
Οι τιμές αγοράς των οίνων που παραδίδονται κατά τη διάρκεια της περιόδου εμπορίας 1988/89 στις εθελοντικές αποστάξεις που προβλέπονται στα άρθρα 38, 41 και 42 του κανονισμού (ΕΟΚ) αριθ. 822/87 καθώς και, για τα ίδια αυτά προϊόντα:
- η ενίσχυση στους οινοπνευματοποιούς,
- η ενίσχυση στους μεταποιητές αλκοολομένου οίνου, περιλαμβάνονται αντίστοιχα στα παραρτήματα ΙΙΙ, IV και V.
Άρθρο 4
Οι ενισχύσεις για τη χρησιμοποίηση στη διάρκεια της περιόδου 1988/89 συμπυκνωμένων γλεύκων σταφυλιών και ανακαθαρισμένων συμπυκνωμένων γλεύκων σταφυλιών οι οποίες προβλέπονται στο άρθρο 45 παράγραφος 1, στο άρθρο 45 παράγραφος 4 και στο άρθρο 46 παράγραφος 1 πρώτο εδάφιο του κανονισμού (ΕΟΚ) αριθ. 822/87 περιλαμβάνονται αντίστοιχα στα παραρτήματα VI, VII, VIII και ΙΧ.
Άρθρο 5
Η μέγιστη ποσότητα συμπυκνωμένων γλεύκων σταφυλιών η οποία μπορεί να αποτελέσει αντικείμενο της ενίσχυσης η οποία προβλέπεται στο άρθρο 45 παράγραφος 4 του κανονισμού (ΕΟΚ) αριθ. 822/87 καθορίζεται για την περίοδο εμπορίας 1988/89 σε 100 000 εκατόλιτρα.
Άρθρο 6
Τα ποσά της μείωσης που προβλέπονται στο άρθρο 44 του κανονισμού (ΕΟΚ) αριθ. 822/87 τα οποία εφαρμόζονται στις τιμές αγοράς του αλκοολομένου οίνου κατά τη διάρκεια της περιόδου 1988/89 σε μια από τις αποστάξεις που προβλέπονται στα άρθρα 36, 38, 39, 41 ή 42 του εν λόγω κανονισμού καθώς και, για αυτούς του ίδιους οίνους:
- στην ενίσχυση στον οινοπνευματοποιό,
- στην τιμή αγοράς της κτηθείσας αλκοόλης που παραδίδεται σ' έναν οργανισμό παρέμβασης,
- στη συμμετοχή του Ευρωπαϊκού Γεωργικού Ταμείου Προσανατολισμού και Εγγυήσεων στην επιβάρυνση αυτής της αλκοόλης,
περιλαμβάνονται στο παράρτημα Χ.
Άρθρο 7
Ο παρών κανονισμός αρχίζει να ισχύει την 1η Σεπτεμβρίου 1988.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Αυγούστου 1988.

Labels: 2
17
19